







	
Դատախաղ


Օպերատիվ հետախուզական միջոցառում
ապացույց և արդար դատավարություն





Կազմեց Արա Ղազարյանը








Խումբ Ա
Դատական վարույթն ընթանում է Մարդու իրավունքների եվրոպական դատարանում: Դուք ներկայացնում եք դիմողի շահերը և հանդիսանում եք նրա ներկայացուցիչը եվրոպական դատարանում: Դատարանի առջև Դուք վիճարկելու եք, որ խախտվել է ձեր պաշտպանյալի արդար դատաքննության իրավունքը Կոնվենցիայի 6-րդ հոդվածի 1-ին մասի և 3-րդ մասի դ-կետի հիմքերով: 
Որպեսզի պատրաստեք ձեր փաստարկները, անհրաժեշտ է. 
1. ուշադիր կարդալ գործի փաստերը, որոնք ներկայացված են 4-րդ էջում,
2. ձեր պնդումները ներկայացրեք միայն շարադրված փաստերի շրջանակներում,  
3. ծանոթացեք Հավելված 1-ում և 2-ում ՄԻԵԴ և ՀՀ վճռաբեկ դատարանի նախադեպերից կատարված մեջբերումներին, որոնք ներկայացված են որպես ուղեցույցային դիրքորոշումներ: Կարող եք օգտագործել այդ մեջբերումները ձեր պնդումներում: 
4. կարող եք կատարել ձեր սեփական հետազոտությունը և ներկայացնել դրանք ձեր պնդումներում և դա անելիս կարող եք հիմնվել և՛ ՄԻԵԴ, և՛ Վճռաբեկ դատարանի, ինչպես նաև իրավական այլ աղբյուրների, օրինակ, Օպերատիվ հետախուզական գործունեության մասին ՀՀ օրենքի կամ ՀՀ Քրեական դատավարության  օրենսգրքի դրույթների վրա, 
5. Կարդացեք Տեքսեյրա դե Կաստրոյի գործով ՄԻԵԴ որոշումը:   
Առաջարկում ենք Ձեր փաստարկները զարգացնել հետևյալ կերպ.
Դատավարությունը ազգային դատարաններում իր ամբողջության մեջ եղել է անարդար Կոնվենցիայի 6-րդ հոդվածի 1-ին մասի հիմքով, քանի որ.  
1. տեղի է ունեցել հանցագործության սադրում Գ-ի կողմից.
2. մեղադրյալը նախկինում երբեք չի զբաղվել թմրանյութերի իրացումով և ոստիկանությունը մինչ Գ-ի միջամտությունը որևէ օպերատիվ տվյալ կամ մեղադրյալի կողմից թմրանյութերի իրացման մեջ ներգրաված լինելու մասին որևէ կասկած չուներ,  
3. հետևաբար մեղադրանքը և դատապարտւմը վճռորոշ մասով հիմնված են եղել հանցագործության հրահրմամբ ստացված ապացույցի և դրանից բխող ածանցյալ ապացույցների վրա, որոնք անօրինական ապացույցներ են, 
4. չի ապահովվել դատական ստուգման լայն շրջանակներ և այս առումով քննության առարկա չեն հանդիսացել ՕՀՄ-ի անցկացման իրավական և փաստական հիմքերը:
5. մեղադրյալին հնարավորություն չի տրվել հարցաքննել Գ-ին դատաքննության փուլում: 	
Խումբ Բ
Դատական վարույթն ընթանում է Մարդու իրավունքների եվրոպական դատարանում, որտեղ Դուք հանդես եք գալի պատասխանողի դերում և ներկայացում եք ՀՀ կառավարությանը: Դատարանի առջև Դուք վիճարկելու եք, որ վարույթն իրականացնող մարմինների կողմից չի խախտվել դիմողի արդար դատաքննության իրավունքը Կոնվենցիայի 6-րդ հոդվածի 1-ին մասի և 6-րդ հոդվածի 3-րդ մասի դ-կետի հիմքերով: 
Որպեսզի պատրաստեք ձեր փաստարկները, անհրաժեշտ է. 
1.	ուշադիր կարդալ գործի փաստերը, որոնք ներկայացված են 4-րդ էջում,
2.	ձեր պնդումները ներկայացրեք միայն շարադրված փաստերի շրջանակներում,  
3.	ծանոթացեք Հավելված 1-ում և 2-ում ՄԻԵԴ և ՀՀ վճռաբեկ դատարանի նախադեպերից կատարված մեջբերումներին, որոնք ներկայացված են որպես ուղեցույցային դիրքորոշումներ: Կարող եք օգտագործել այդ մեջբերումները ձեր պնդումներում,
4.	կարող եք կատարել ձեր սեփական հետազոտությունը և ներկայացնել դրանք ձեր պնդումներում և դա անելիս կարող եք հիմնվել և՛ ՄԻԵԴ, և՛ Վճռաբեկ դատարանի և իրավական այլ աղբյուրների վրա, օրինակ, օպերատիվ հետախուզական գործունեության մասին ՀՀ օրենքի կամ Քրեական դատավարության  օրենգրքի դրույթների վրա,
5.	Ծանոթացեք Տեքսեյրա դե Կաստրոյի գործով ՄԻԵԴ որոշումը:   

Առաջարկում ենք Ձեր փաստարկները զարգացնել հետևյալ կերպ.
Դատավարությունը ազգային դատարաններում իր ամբողջության մեջ եղել է արդար Կոնվենցիայի 6-րդ հոդվածի 1-ին մասի հիմքով, քանի որ  
1. հանցագործության սադրում տեղի չի ունեցել., 
2. հարցը, թե արդյոք մինչև ՕՀՄ-ի կիրառումը Ա-ն կասկածվում էր թմրանյութերի իրացման մեջ կամ թե արդյոք Ա-ն նախկինում զբաղվել էր թմրանյութերի առևտրով որևէ ապացուցողական նշանակություն չունի, 
3. մեղադրանքը և դատապարտումը ամբողջությամբ հիմնված են եղել օրինական ստացված ապացույցների վրա, 
4. ՕՀՄ-ի անցկացման վերաբերյալ փաստաթղթային հիմքերը գաղտնի էին և այդ առումով ենթակա չէին դատական ստուգման,  
5. քանի որ նախաքննության ընթացքում Գ-ի հետ առերեսում տեղի ունեցել է, հետևաբար չկար անհրաժեշտություն առերեսում անցկացնել նաև դատաքննության փուլում,
6. հետևաբար, դատավարությունն իր ամբողջության մեջ եղել է արդարացի: 
Փաստերը
Ձերբակալումը

Ա-ին առաջադրվել է մեղադրանք խոշոր չափի թմրանյութ ձեռք բերելու, պահելու և իրացնելու մեջ՝ ՀՀ քրեական օրենսգրքի 266-րդ հոդվածի 2-րդ մասի 2-րդ կետի հիմքով: Մեղադրանքի հիմքում դրվել են ապացույցներ, որոնք ստացվել են «վերահսկելի գնում» օպերատիվ հետախուզական միջոցառման իրականացման արդյունքում: Գործի հանգամանքները հետևյալն են. 

[bookmark: _GoBack]Ա-ն զանգահարել է Բ-ին և խնդրել իր համար ձեռք բերել թմրանյութ: Բ-ն պատասխանել է, որ կփորձի թմրանյութ ձեռք բերել և առաջարկել է հանդիպել իր բնակարանում նույն օրը երեկոյան: Այդ հեռախոսազանգից մի փոքր անց Ա-ին զանգահարել է իր վաղեմի ընկերուհին՝ Գ-ն և խնդրել, որպեսզի Ա-ն իր համար անհապաղ թմրանյութ ձեռք բերի: Գ-ն հեռախոսով նշել է, որ մի քանի օր թմրանյութ չի ընդունել և այժմ իրեն վատ է զգում, տառապում է զրկանքի համախտանիշով (աբստինենցիա կամ այլ կերպ՝ «լոմկա»): Ա-ն մտահոգված լինելով Գ-ի հոգեվիճակով և կարծելով, որ վերջինս կարող է նույնիսկ ինքնասպանություն գործել, խոստանում է օգնել Գ-ին և այդ նպատակով առաջարկում է  երեկոյան հանդիպել և հանդիպումը նշանակում է այն շենքի մոտ, որտեղ ապրում էր Բ-ն: Երեկոյան Ա-ն ու Գ-ն հանդիպել են Բ-ի շենքի մոտ, Գ-ն Ա-ին տվել է գումար, վերջինս խոստացել է վերադառնալ քիչ անց և առաջարկել է սպասել իրեն շենքի շքամուտքի մոտ, իսկ ինքը մտել է շքամուտքից և բարձրացել Բ-ի բնակարան, որտեղ Բ-ից գնել է երկու փաթեթ հերոին տեսակի թմրանյութ: Այնուհետև դուրս է եկել բնակարանից, իջել աստիճաններից և շքամուտքի ելքի մոտ մի փաթեթը հանձնել է Գ-ին, իսկ մյուսը դրել իր գրպանը: Գ-ն բացել է պայուսակը, որպեսզի թմրանյութի փաթեթը դնի պայուսակի մեջ, սակայն պայուսակը փակելիս անսպասելի կերպով վայր է գցել այն: Իրականում պայուսակի վայր գցելը ոստիկանության աշխատակիցների հետ նախորոք պայմանավորված ազդանշան էր թմրանյութի ստանալուն մասին: Ստանալով ազդանշանը, ոստիկանները, ովքեր քողարկված սպասում էին դրսում և շքամուտքում, ձերբակալել են Ա-ին և Գ-ին և տեղափոխել ոստիկանություն:

Նախաքննությունը

Ոստիկանություն բերվելուց հետո Գ-ն ենթարկվել է անձնական խուզարկության՝ հրավիրված երկու ընթերականների ներկայությամբ: Խուզարկության ընթացքում Գ-ի պայուսակից հայտնաբերվել է թմրանյութը: Հարցին, թե թմրանյութը ում է պատկանում, Գ-ն հայտարարել է, որ պատկանում է իրեն և որ այն ձեռք է բերել Ա-ից նրան վճարած գումարի դիմաց: Նա նշել է, որ թմրանյութը իր սեփական օգտագործման համար է, քանի որ ինքը տառապում է թմրամոլությամբ: Այդ ամենը, ինչպես նաև հայտնաբերված թմրանյութի քաշը արձանագրվել է Անձնական խուզարկություն կատարելու մասին արձանագրության մեջ: Արձանագրությունն այնուհետև ստորագրվել է խուզարկությունը կատարող երկու ոստիկանների և ներկա գտնվող երկու ընթերականների կողմից, ինչպես նաև Գ-ի կողմից: Այնուհետև Գ-ն հարցաքննվել է  քննիչի կողմից որպես կասկածյալ, որի ընթացքում պնդել է իր բացատրության մեջ տված հայտարարությունները: 

Ոստիկանության բաժնի մեկ այլ սենյակում խուզարկության է ենթարկվել նաև Ա-ն, ում մոտ նույնպես հայտնաբերվել է թմրանյութով փաթեթ: Քննիչի կողմից կատարված հարցաքննության ընթացքում Ա-ն հայտարարել է, որ Բ-ի հետ հեռախոսազրույցից հետո իրեն զանգահարել է իր նախկին ընկերը՝ Գ-ն և օգնելու նպատակով համաձայնվել է նրա համար ձեռքբերել թմրանյութ, քանի որ վերջինս տառապում էր զրկանքի համախտանիշով: Ինքը հայտարարել է, որ Գ-ին թմրանյութը փոխանցելու պահին վերջինս խիստ լարված և շփոթված տեսք ուներ և ինքը կարծում էր, թե դա նրանից էր, որ Գ-ն երկար ժամանակ թմրանյութ չընդունելու պատճառով իրեն վատ էր զգում, սակայն հիմա է հասկանում, որ Գ-ն այդ պահին հանդես էր գալիս քողարկված գործակալի դերում և միգուցե ափսոսում էր իր արարքից կամ վախենում էր որևէ բանից: Ա-ն իր տված բացատրության մեջ նշել է, որ թմրանյութի այն մասը, որը հայտնաբերվել է իր մոտ, ձեռք է բերել Բ-ից իր սեփական օգտագործման համար, իսկ երկրորրդ մասը, որը տվել էր Գ-ին շքամուտքի մոտ, ձեռք է բերել ոչ թե իրացման նպատակով, այլ զուտ Գ-ին օգնելու նպատակով և այդ իմաստով իր նպատակը գումար աշխատելը չի եղել և ինքը այդ գործարքից որևէ եկամուտ չի ստացել: Նա պնդել է, որ ինքը երբեք իրացնելու նպատակով թմրանյութ ձեռք չէր բերելի, որ ինքը թմրանյութի իրացումով երբեք նախկինում չի զբաղվել և որ Գ-ն հրահրել ու այդ իմաստով սադրել է իր կողմից հանցագործության կատարումը: Այդ նպատակով Ա-ն նախաքննության փուլում պահանջել է քննիչից անցկացնել առերեսում Գ-ի հետ, որը բավարարվել է և անցկացվել է առերեսում, որի ժամանակ Գ-ն պնդել է որպես կասկածյալ տված իր ցուցմունքները Ա-ի կողմից իր տված գումարի դիմաց իրեն թմրանյութ իրացնելու մասին: 

Դատաքննությունը

Դատաքննության փուլում մեղադրյալի պաշտպանը միջնորդել է դատական քննության առարկա դարձնել ՕՀՄ-ի թույլտվության իրավական և փաստական հիմքերը, մասնավորապես, դատարան ներկայացնել և որպես ապացույց հետազոտել ՕՀՄ-ի անցկացման անհրաժեշտության մասին օպերատիվ աշխատակցի միջնորդությունը ուղղված օպերատիվ ստորաբաժանման ղեկավարին և վերջինիս թույլտվությունը ՕՀՄ-ի անցկացման մասին: Պաշտպանը նաև միջնորդել է դատարան հրավիրել է հարցաքննել Գ-ին՝ որպես առանցքային վկա, քանի որ նրա գործողությունները վճռորոշ ազդեցություն են մեղադրանքի առաջադրման համար: 
Այս միջնորդությունները մերժվել են դատարաններիի կողմից այն պատճառաբանությամբ, առաջին, որ օպերատիվ հետախուզական միջոցառում անցկացնելու հիմքերը և դրա վերաբերյալ փաստաթղթերը պարունակում են գաղտնի գործակալների տվյալներ՝ այդ թվում նաև տվյալներ նրանց հավաքագրման մեթոդների մասին, որոնք իրենց բնույթով գաղտնի տվյալներ են և չեն հանդիսանում դատական ստուգման առարկա: Ինչ վերաբերում է Գ-ին հարցաքննելու մասին միջնորդությանը, դատարանը նույնպես մերժել է միջնորդությունը՝ պատճառաբանելով, որ նախաքննության փուլում արդեն կատարվել է առերեսում:
Ինչ վերաբերում է ապացույցների շրջանակներին, դատարանները գտել են, որ գործով ստացվել և դատարանում հետազոտվել են բազմաթիվ ապացույցներ, որոնք կազմում են բավարար համակցություն, որի պայմաններում նվազում է ՕՀՄ-ի հիմքերի ստուգման և Գ-ին դատարանում հարցաքննելու ապացուցողական նշանակությունը: Այդ ապացույցներն են. 
· Ա-ի և Գ-ի անձնական խուզարկության արձանագրությունները, 
· խուզարկությանը մասնակցած չորս ընթերականների բացատրության արձանագրութունները, 
· Ա-ի և Գ-ի ձերբակալման մասին արձանագրությունները, 
· որպես ձերբակալվածներ նրանց հարցաքննության արձանագրությունները, 
· նրանց մոտից հայտնաբերված զանգվածի դատանարկոլոգիական և տոկսիկոքիմիական փորձաքննությունների եզրակացությունները, ըստ որոնց հաստատվել է, որ Ա-ի և Գ-ի մոտ հայտնաբերված զանգվածը հերոին տեսակի թմրանյութ է, 
· ոստիկանության օպերատիվ ստորաբաժանման չորս օպերատիվ ոստիկանների որպես վկա տված ցուցմունքները, 
· այլ քրեական գործով որպես մեղադրյալ ներգրավված Բ-ի ցուցմունքը, որոնցով հաստատվում է Ա-ի կողմից հանցագործության կատարման, այն է՝ խոշոր չափի թմրանյութ ձեռք բերելու և իրացնելու հանգամանքը: Ավելին, այդ հանգամանքը չի ժխտել նաև Ա-ն: 
Ապացույցների նման առատության պայմաններում դատարանները որոշել են, որ ՕՀՄ-ի հիմքերի հետազոտման և Գ-ին դատարանում հարցաքննելու մասին միջնորդությունները գործի համար էական նշանակություն չունեն: 
Վերը նշվածի հիման վրա դատարանները եզրակացրել են, որ իր ամբողջության մեջ դատավարությունը եղել է արդարացի՝ ՀՀ Սահմանադրության 19-րդ հոդվածի և Կոնվենցիայի 6-րդ հոդվածի 1-ին մասի հիմքով:

Հավելված 1

ՄԻԵԴ նախադեպային իրավունքը

Եվրոպական դատարանը Կոնվենցիայի 6-րդ հոդվածի 1-ին մասի ներքո իր վերահսկողության շրջանակների մեջ է համարում ազգային դատարանների կողմից տվյալ գործով օպերատիվ հետախուզական միջոցառման անցկացման հիմքերի ու հանգամանքների դատական ստուգման §որակը¦, այլ կերպ ասած՝ թե արդյոք ազգային դատարանները բավարար կերպով են ստուգել օպերատիվ հետախուզական միջոցառման անցկացման օրինականության հարցերը, ինչպես նաև, թե արդյոք հարգվել են պաշտպանության դատավարական իրավունքները: 
(Մալինինասն ընդդեմ Լիտվայի, թիվ 10071/04, 01/07/2008, § 34, Բուլֆինսկին ընդդեմ Ռումինիայի, թիվ 28823/04, 01/06/2010թ. § 40, Լալասն ընդդեմ Լիտվայի, թիվ 13109/04, 01/03/2004թ. § 43) 

Եվրոպական դատարանը սահմանել է, որ օպերատիվ հետախուզական միջոցառումների արդյունքում ստացված ապացույցը քրեական դատավարությունում օգտագործելը ինքնին չի հակասում Կոնվենցիայի 6-րդ հոդվածին, սակայն նման աղբյուրներից ստացված ապացույցների օգտագործումը անձին դատապարտելիս այլ խնդիր է բարձրացնում և այդ նպատակով կարող է թույլատրելի համարվել միայն այն դեպքում, երբ դրանց ստացումը և կիրառումը կատարվել են խախտումների դեմ բավարար երաշխիքների առյակության պայմաններում, մասնավորապես, խոսքը վերաբերում է տվյալ օպերատիվ հետախուզական միջոցառման թույլատրության, անցկացման և վերահսկման ընթացակարգերին: 
(Ռամանաուսկասն ընդդեմ Լիտվայի, թիվ 74420/01, 05/02/2008թ § 53)  

Նման գործերով եվրոպական դատարանը հաշվի է առնում, թե արդյոք օպերատիվ հետախուզական միջոցառումը անցկացվել է հարուցված քրեական վարույթի շրջանակներում, թե արդյոք օպերատիվ գործակալները անցել են օրենքով իրենց վերապահված լիազորությունների շրջանակները, թե արդյոք մեղադրյալները թմրանյութերի իրացման գործով նախկինում երբևէ ենթարկվել են քրեական հետապնդման կամ առնչվել են որևէ քրեական գործի:
Տեքսեյրա դե Կաստրո, թիվ 44/1997/828/1034 09/08/1998§ 37-38)

§Ի լրումն վերը նշվածի, դատավարության արդարացիությունը իր ամբողջության մեջ ստուգելիս, որպես ընդհանուր կանոն, եվրոպական դատարանը հաշվի է առնում ապացույցները ձեռքբերելու եղանակների արդարացիությունը, ինչպես նաև ապացույցների որակը, ներառյալ, թե արդյոք այդ ապացույցների ձեռքբերման պայմանները կասկած չեն առաջացնում դրանց վստահելիության, ճշգրտության վերաբերյալ¦:
(Գալստյանն ընդդեմ Հայաստանի, թիվ 26986/03, 15/11/2007, § 77)

§Թեև կազմակերպված հանցավորության աճը անկասկած պահանջում է համարժեք միջոցների ձեռնարկում, այդուհանդերձ արդարադատության արդարացի իրականացումը այն աստիճան կարևորություն ներկայացնող իրավունք է, որ այն չի կարող զոհաբերվել  հանուն նպատակահարմարության…մարդու իրավունքների եվրոպական կոնվենցիայի 6-րդ հոդվածից բխում է,  որ թմրանյութերի շրջանառության դեմ պայքարի հանրային շահը չի կարող արդարացնել ոստիկանների հրահրման արդյունքում ձեռք բերված ապացույցի օգտագործումը¦
(Տեքսեյրա Դե Կաստրոն ընդդեմ Պորտուգալիայի, թիվ 44/1997/828/1034
09/08/1998, § 36)

§Դիմումատուները գանգատվում են, որ հանդիսացել են թակարդման զոհեր: Դատարանը վերհիշում է, որ չնայած ապացույցների թույլատրելիությունը գլխավորապես կարգավորվում է ազգային օրենսդրությամբ, 6-րդ հոդվածի ներքո սահմանված քրեական   գործերով դատաքննությանը ներկայացվող պահանջներից բխում է, որ հանցավորության դեմ պայքարի հանրային շահը չի կարող արդարացնել այն ապացույցների օգտագործումը, որոնք ձեռք են բերվել ոստիկանների կողմից իրականացված սադրանքի արդյունքում: Տեքսիերա դե Կաստրոյի գործով Դատարանը գտավ, որ ոստիկանության երկու աշխատակցի գործողություններն անցել են քողարկված գործակալների գործողությունների սահմանը` քանի որ նրանք §չեն սահմանափակվել դիմումատուի հանցավոր գործունեությունը հիմնականում պասիվ ձևով քննելով¦, այլ §այնպիսի ազդեցություն են գործադրել, որը սադրել է հանցագործության կատարումը¦: Նրանց գործողությունները անցել են §քողարկված գործակալների գործողությունների սահմանը, քանի որ նրանք դրդել են հանցագործության կատարմանը, և [գործում] ոչինչ չկար վկայող, որ առանց նրանց միջամտության հանցագործությունը չէր կատարվերի¦: 
(Էդվարդսն ու Լյուիսն ընդդեմ Միացյալ Թագավորության, § 46-րդ):

§Անհրաժեշտ է ապահովել օպերատիվ հետախուզական միջոցառումների իրականացման թույլտվության, ինչպես նաև վերահսկողության հստակ և կանխատեսելի ընթացակարգեր, որպեսզի իշխանությունները իրավապահ գործունեության առջև դրված խնդիրները լուծեն բարեխղճորեն և նրանց գործողությունները համապատասխանեն այդ նպատակների իրականացմանը¦:   
(Խուդոբինն ընդդեմ Ռուսաստանի, ՄԻԵԴ, թիվ 59696/00, 26/10/2006, § 136)
§Որև ապացույց չկա այն մասին, որ դիմողը [մինչև ՕՀՄ-ի կիրառումը] թմրանյութերի հետ կապված որևէ իրավախախտում նախկինում կատարել էր: Որևէ օբյեկտիվորեն, դատարանի կողմից ստուգված նյութ չի ներկայացվել [եվրոպական դատարանին], որպեսզի ցույց տրվի, որ իշխանությունները հիմնավոր պատճառներ են ունեցել դիմողին թմրանյութերի իրացման մեջ կասկածելու համար կամ որ մինչև ոստիկանության աշխատակցի միջամտելը նա նախահակվածություն է ունեցել կատարել նման իրավախախտում¦: 
(Մալինինասն ընդդեմ Լիտվայի, թիվ 10071/04, 01/07/2008թ.վճիռ, § 36) 

§Ինչպես նշել է Դատարանը բազմաթիվ առիթներով, որոշ հանգամանքներում կարող է անհրաժեշտ լինել վկայակոչել նախաքննական փուլում տրված ցուցմունքները (մասնավորապես, եթե վկան հրաժարվում է հրապարակավ կրկնել իր ցուցմունքները` ելնելով անվտանգության համար իր վախից…Եթե ամբաստանյալին համարժեք և պատշաճ հնարավորություն է տրված վիճարկելու այդ ցուցմունքները` կամ դրանք տրվելու ժամանակ, կամ էլ հետագա փուլերում, ապա դրանք որպես ապացույց ընդունելը ինքնին չի հակասի 6-րդ հոդվածի 1-ին մասին և 3-րդ մասի դ-կետին: Սրանից ելնելով, սակայն, եթե դատապարտումը բացառապես կամ վճռորոշ չափով հենվում է այն անձի ցուցմունքների վրա, որին հարցաքննելու կամ որի հարցաքննված լինելու հնարավորություն մեղադրյալը չի ունեցել ոչ նախնական քննության և ոչ էլ դատաքննության ընթացքում, ապա պաշտպանական կողմի իրավունքները սահմանափակվում են այն աստիճանի, որն անհամատեղելի է 6-րդ հոդվածով նախատեսված երաշխիքների հետ: 
(Լյուկան ընդդեմ Իտալիայի, թիվ 33354/96, 27/02/2001, § 40)

§Սկզբունքորեն, բոլոր ապացույցները պետք է ձեռք բերվեն մեղադրյալի ներկայությամբ հրապարակային դատաքննության ընթացքում` մրցակցային վիճարկման նպատակով: Սա չի նշանակում, սակայն, որ որպես ապացույց օգտագործվելու համար բոլոր վկաների ցուցմունքները միշտ պետք է տրված լինեն հրապարակային դատաքննության ժամանակ. նախնական քննության փուլում ստացված ցուցմունքները որպես ապացույց օգտագործելը ինքնին չի հակասում 6-րդ հոդվածի 3-րդ մասի (դ) ենթակետին և 1-ին մասին` պայմանով, որ պահպանվել են պաշտպանական կողմի իրավունքները: Որպես կանոն, այդ իրավունքները պահանջում են, որպեսզի ամբաստանյալին համարժեք և պատշաճ հնարավորություն տրվի վիճարկելու իր դեմ հանդես եկող վկայի ցուցմունքը և հարցաքննելու նրան` կամ այն ժամանակ, երբ այդ վկան տալիս է ցուցմունքը, կամ էլ հետագա փուլերում¦:
(Մամիկոնյանն ընդդեմ Դելտան ընդդեմ Ֆրանսիայի, 19/12/1990թ., § 36)

§Եթե օպերատիվ հետախուզական միջոցառման անցկացումը չի իրականացվել դատական կամ այլ անկախ մարմնի վերահսկողության ներքո, ապա հետագա դատական ստուգումը գործով դատաքննության ընթացքում ձեռք է բերում վճռորոշ նշանակությունուն:
…
Ներպետական դատարանը, ունենալով կասկածներ, որ տեղի է ունեցել թակարդում, վերլուծության չի ենթարկել [օպերատիվ հետախուզական միջոցառման] փաստական և իրավական հիմքերը, որը դատարանին հնարավորություն կտար թակարդումը տարբերակել քննչական գործողության իրավաչափ եղանակից: Հետևաբար, վարույթը, որի արդյունքում դիմողը դատապարտվել է, արդարացի չի եղել: Հետևաբար, տեղի է ունեցել Կոնվենցիայի 6-րդ հոդվածի 1-ին մասի խախտում¦:
 (Խուդոբինն ընդդեմ Ռուսաստանի, ՄԻԵԴ, թիվ 59696/00, 26/10/2006, § 135 և 137)

§Կոնվենցիայի 6-րդ հոդվածի 1-ին մասի ներքո Դատարանի գործառույթների մեջ է մտնում ստուգելը, թե արդյոք ներպետական դատարանները իրականացրել են թակարդման գործի պատշաճ դատական ստուգում և թե արդյոք դատարանները պատշաճ կերպով ապահովել են մեղադրյալի պաշտպանության իրավունքները, մասնավորապես, մրցակցային դատավարության և զենքերի հավասարության իրավունքները¦:
(Մալինինասն ընդդեմ, Լիտվայի, թիվ 10071/04, 01/07/2008 վճիռ, § 34)

§Եթե քողարկված ոստիկանի գործողությունները հանցանք հրահրելու տպավորություն են թողնում և ոչինչ չի վկայում, որ հանցանքը տեղի կունենար առանց նրա միջամտության, նման գործողությունը դուրս է գալիս քողարկված ոստիկանի գործողությունների թույլատրելի շրջանակներից և կարող է որակվել որպես հրահրում: Միջամտության նման եղանակը կարող է անդառնալիորեն խաթարել դատավարության արդարացիությունը¦:
(Վանյանն ընդդեմ Ռուսաստանի, թիվ 53203/99, 15/12/2005, § 47)











Հավելված 2
ՀՀ Վճռաբեկ դատարանի նախադեպային իրավունքը

§Ապացույցների ձեռք բերման և ամրագրման թույլատրելիությունը կարգավորող նորմերից հետևում է, որ որպես ապացույց չեն կարող օգտագործվել քննչական կամ այլ դատավարական գործողության կարգի էական խախտմամբ ձեռք բերված փաստական տվյալները, հատկապես եթե դրանք իրենց հերթին հանգեցրել են դատավարության մասնակիցները իրավունքների էական խախտման, ազդել են կամ կարող էին ազդել ստացված փաստական տվյալների հավաստիության վրա: 
Այսպիսով, ապացույցների հավաքմանը և ստուգմանն ուղղված դատավարական գործողությունների կատարման ընթացքում պետք է ապահովվի անձանց իրավունքների և օրինական շահերի պաշտպանությունը: Հակառակ դեպքում կատարված դատավարական գործողության արդյունքում ստացված փաստական տվյալնը, անկախ գործի համար ունեցած նշանակությունից, կորցնում է իր իրավական ուժը, ապացուցողական նշանակությունը և չի կարող ընդգրկվել կոնկրետ քրեական գործավ ապացույցների համակցության մեջ և դրվել մեղադրանքի հիմքում¦: 
(Արման Սարգսյանի վերաբերյալ 16/09/2009թ.  թիվ  ºøð¸/0295/01/08 որոշում, § 15) 

§Հիմք ընդունելով Մարդու իրավունքների եվրոպական դատարանի հաստատուն նախադեպային իրավունքը՝ Վճռաբեկ դատարանը գտնում է, որ հակընդեմ հարցման (կոնֆրոնտացիայի) իրավունքով չապահովված ապացույցը մեղադրական դատավճռի հիմքում դնելը քրեադատավարական օրենքի էական խախտում չի կազմի, եթե այդ ապացույցը վճռական կշիռ չունի անձի մեղքը հաստատող ապացույցների զանգվածում: Այլ կերպ՝ առանց հակընդեմ հարցման՝ ապացույցը մեղադրական դատավճռի հիմքում դնելու արգելըք բացարձակ բնույթ չի կրում: Ուստի այս պարագայում հանրային և մասնավոր իրավաչափ շահերի հավասարակշռությունը հնարավոր է ապահովել հանրային շահերի առավել մեծ ընդգրկմամբ¦:
 (Հմայակ Չալիկոյի Սահակյանի վերաբերյալ 20/10/2011թ. թիվ ԼԴ/0212/01/10 որոշում, § 23) 

§14. Ապացույցների գնահատումը, որպես ապացուցման գործընթացի տարր…թեպետ ապացույցների գնահատումը կատարվում է ներքին համոզման հիման վրա, այն չի կարող լինել կամայական: Դրա հիմքում պետք է դրված լինի գործի բոլոր հանգամանքների լրիվ, օբյեկտիվ և բազմակողմանի քննությունը: Գնահատման են ենթական ինչպես ստացված տեղեկությունների բովանդակությունը, այնպես էլ աղբյուրները¦: 
(Մակար Ռազմիկի Հովհաննիսյանի և Աշոտ Վաղարշակի Մարտիրոսյանի վերաբերյալ 12/02/2010թ. թիվ ԵՔՐԴ/0632/01/08 որոշում, § 14) 
§18. Համաձայն ՀՀ քրեական օրենսգրքի 64-րդ հոդվածի 1-ին մասի՝ «Հանցանքի շարժառիթների ու նպատակների, հանցավորի դերի, հանցանքը կատարելիս ու դրանից հետո նրա վարքագծի և այլ հանգամանքների հետ կապված բացառիկ հանգամանքների առկայության դեպքում, որոնք էականորեն նվազեցնում են հանցանքի՝ հանրության համար վտանգավորության աստիճանը, (...) կարող է նշանակվել սույն օրենսգրքի Հատուկ մասի համապատասխան հոդվածով նախատեսված պատժի նվազագույն չափից ավելի ցածր պատիժ (...)»:
19. Այս հարցի կապակցությամբ Վճռաբեկ դատարանի իրավական դիրքորոշումը հետևյալն է. « (…) բացառիկ հանգամանքները կապված են հանցանքի շարժառիթների ու նպատակների, հանցավորի դերի, հանցանքը կատարելիս ու դրանից հետո նրա վարքագծի հետ: Այդպիսիք կարող են լինել նաև այլ հանգամանքներ, որոնք էականորեն նվազեցնում են հանցանքի՝ հանրության համար վտանգավորության աստիճանը: Ընդ որում, կարևորը ոչ թե պատիժը մեղմացնող տվյալների քանակն է, այլ այն, թե ինչքանով են դրանք էականորեն ազդել հանցանքի՝ հանրության համար վտանգավորության աստիճանի նվազեցման վրա»: 
(Հակոբ Հովհաննիսյանի գործով Վճռաբեկ դատարանի 29/02/2008 թիվ ՎԲ-13/08 որոշում)

